**חיים דב אתגר** (נולד ב-22 בנובמבר 1974) הוא כתב תרבות ומנחה טלוויזיה ישראלי.

ביוגרפיה
--------

אתגר נולד למשפחה ישראלית בארצות הברית, בנם של העיתונאית לאה אתגר ומיכאל אתגר (1942-2015), פרופסור לכלכלה, חוקר, מרצה ומומחה לשיווק, יליד פולין. לחיים עוד שתי אחיות.
המשפחה חזרה לישראל ב-1978 כשהיה בגיל 4 והם התגוררו בהרצליה פיתוח. עבד בהיותו תלמיד תיכון כעיתונאי בעיתונים "מעריב" ו"מעריב לנוער". למד משפטים במכללה למנהל ובמקביל השלים תואר ראשון במחלקת הדרמה של החוג לתיאטרון באוניברסיטת תל אביב.

בין השנים 2000–2005 הופיע במופעי סטנד-אפ במועדונים צוותא וקאמל קומדי קלאב. בשנת 2001 קיבל תפקיד ראשון בתיאטרון, בהצגה "המורדים" של עדנה מזי"א בתיאטרון הקאמרי, ולאחר מכן שיחק גם בהצגה "מקבת'" שהעלה התיאטרון. באותה שנה השתתף בתוכנית "המצב" של זכיינית ערוץ 2 "טלעד", לצידם של אברי גלעד, תומר שרון וג'קי לוי. ב-2002 הנחה לצד העיתונאי שאול ביבי תוכנית בערוץ 10. במהלך אותה שנה שיחק בסרט "פיתוי" של ערן ריקליס על פי רומן של רם אורן. כיכב במספר דרמות בערוץ HOT3 ומילא מספר תפקידי אורח בסדרות ישראליות. בשנת 2003 הנחה את התוכנית "אלי נגד העולם" בערוץ ביפ.

בשנים 2001–2003 שימש ככתב ב"חדשות ערוץ הספורט". במהלך השנים 2001–2005 שימש ככתב בתוכנית הבידור "ערב טוב עם גיא פינס". ב-2004 הגיש למשך כשנה את תוכנית הרדיו "ציפורי לילה" בגלי צה"ל לצידו של שרון טייכר.

ב-2006 הצטרף לערוץ 10, שם שימש ארבע שנים ככתב לענייני תרבות וכראש הדסק לענייני תרבות. בשנים 2008–2011 הגיש את תוכנית הבוקר בערוץ 10, וכתב טור קבוע ופופולרי ב"נענע 10". בשנת 2009 הנחה את תוכנית הריאליטי "הבלוק".

בשנת 2011 החל לשמש ככתב בתוכנית "אנשים" ב"קשת", ערוץ 2, וכן שידר פינות קבועות בתוכנית הבוקר של הזכיינית.
ב-2012 הנחה את השעשועון "זוג במבצע" בערוץ 2. באותה שנה השתתף בעונה השנייה של תוכנית המציאות "בקרוב אהבה". במאי 2013 החל להנחות את פאנל התוכנית "מה אתם אומרים?", לצד קותי סבג וסיון קליין, בערוץ 2. בדצמבר 2014 החל להנחות את תוכנית הפאנל "מה אתם שומעים?", בהשתתפות קותי סבג וסיון קליין בערוץ 24.

באוגוסט 2015 החל להנחות את התוכנית "הכל אישי" בערוץ 2, המשודרת מנובמבר 2017 בקשת 12.

ב-2015 וב-2019 הגיש את הפינה הנלוות לאח הגדול - "רגע לפני".

החל מ-2017 מגיש את "המתחזים" ששודרה בערוץ 2 וכיום בקשת 12.

החל מ-2019 מגיש את התוכנית "יצאת צדיק" לאחר פרישתו של המנחה הקודם חיים הכט.

החל מ-2020 מגיש את התוכנית "חשיפה" שבקשת 12.

ב-22 בדצמבר 2020 שודר בקשת 12 סרטו הדוקומונטרי של אתגר "אבא, אתה כבר לא ילד", בו הוא חושף לראשונה את חייו האישיים מול המצלמה.

באפריל 2024, החל להגיש בימי שישי תכנית משותפת "חיים ומעיין" יחד עם מעיין אדם בערוץ 12.

חיים אישיים
-----------

בעבר אתגר העיד על עצמו כי הוא משתייך לצד השמאלי של המפה הפוליטית, אולם ב-2016 כתב שבמשך הזמן הפך לאיש ימין ואף ביקר בשומרון. מעט אחר כך צידד במניעת פרסומים ביקורתיים אודות ראש הממשלה בנימין נתניהו בעיתון "ישראל היום" ואמר שהוא מקבל "בהבנה מוחלטת" את מניעת הביקורת על נתניהו, בנימוק ש"כמעט בכל גוף תקשורת יש כללים ומגבלות. מי שרוצה לעבוד במקום מסוים חייב לקבלם".

ב-5 ביוני 2018 התחתן אתגר עם בת זוגו, העורכת ענבל הרצברג. לזוג שתי בנות והם מתגוררים בגבעתיים.

קישורים חיצוניים
----------------

ויקישיתוף מדיה וקבצים בנושא **חיים אתגר** בוויקישיתוף
* חיים אתגר, ברשת החברתית פייסבוק
* חיים אתגר, ברשת החברתית אקס (טוויטר)
* חיים אתגר, ברשת החברתית אינסטגרם
* חיים אתגר, ברשת החברתית טיקטוק
* חיים אתגר, במיזם "אישים" לתיעוד היצירה הישראלית
* חיים אתגר, במסד הנתונים הקולנועיים IMDb (באנגלית)
* מיקי לוין, האתגרים של חיים: חיים אתגר רוצה להתמסד, באתר nrg‏, 28 באוקטובר 2012
* אורית מרלין-רוזנצוייג ונועה לביא, חיים אתגר מתחתן בגיל 43: "אני לא יודע אם מומלץ לחכות הרבה כמוני", באתר Xnet‏, 14 בפברואר 2018
* ירדן שגב, ‏וזה שאינו מתבייש לשאול, באתר ‏מאקו‏, 1 בנובמבר 2018
* מיקי לוין, ‏טעם של עוד: חיים אתגר חשף באומץ את סיפורו האישי, באתר מעריב אונליין, 23 בדצמבר 2020

הערות שוליים
------------

1. ↑  מיקי לוין, ‏טעם של עוד: חיים אתגר חשף באומץ את סיפורו האישי, באתר מעריב אונליין, 23 בדצמבר 2020
2. ↑  חיים אתגר, ‏נקמת דן: הסיכול הממוקד שעושים למרגלית אינו תקין, באתר מעריב אונליין, 16 ביוני 2017
3. ↑  לימור קלר, ‏הכי מתוקה בגבעתיים: הדירה המשפחתית של חיים אתגר, באתר ‏מאקו‏, 27 באוגוסט 2023